**ՀԻՄՆԱՎՈՐՈՒՄ**

**«ՔԱՂԱՔԱՇԻՆՈՒԹՅԱՆ ԲՆԱԳԱՎԱՌՈՒՄ ՔԱՂԱՔԱՇԻՆԱԿԱՆ ՓԱՍՏԱԹՂԹԵՐԻ ԻՆԺԵՆԵՐԱԿԱՆ ԲԱԺԻՆՆԵՐԻ ՄՇԱԿՄԱՆ (ԲԱՑԱՌՈՒԹՅԱՄԲ ԿՈՆՍՏՐՈՒԿՏՈՐԱԿԱՆ ՄԱՍԻ, ԻՆՉՊԵՍ ՆԱԵՎ ՇԻՆԱՐԱՐՈՒԹՅԱՆ ԹՈՒՅԼՏՎՈՒԹՅՈՒՆ ՉՊԱՀԱՆՋՈՂ ԱՇԽԱՏԱՆՔՆԵՐԻ) ԵՎ ՔԱՂԱՔԱՇԻՆԱԿԱՆ ՓԱՍՏԱԹՂԹԵՐԻ ՓՈՐՁԱՔՆՆՈՒԹՅԱՆ (ԲԱՑԱՌՈՒԹՅԱՄԲ ՇԻՆԱՐԱՐՈՒԹՅԱՆ ԹՈՒՅԼՏՎՈՒԹՅՈՒՆ ՉՊԱՀԱՆՋՈՂ ԱՇԽԱՏԱՆՔՆԵՐԻ) ԳՈՐԾՈՒՆԵՈՒԹՅՈՒՆՆԵՐԻ ԼԻՑԵՆԶԱՎՈՐՄԱՆ ԿԱՐԳՆ ՈՒ ԼԻՑԵՆԶԻԱՆԵՐԻ ՁԵՎԵՐԸ ՀԱՍՏԱՏԵԼՈՒ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2011 ԹՎԱԿԱՆԻ ԱՊՐԻԼԻ 7-Ի N 510-Ն ՈՐՈՇՈՒՄՆ ՈՒԺԸ ԿՈՐՑՐԱԾ ՃԱՆԱՉԵԼՈՒ ՄԱՍԻՆ**» **ՀՀ ԿԱՌԱՎԱՐՈՒԹՅԱՆ ՈՐՈՇՄԱՆՆ ՆԱԽԱԳԾԻ ԸՆԴՈՒՆՄԱՆ**

1.**Իրավական ակտի ընդունման անհրաժեշտությունը**

2017 թվականի դեկտեմբերի 6-ին Հայաստանի Հանրապետության Ազգային ժողովի կողմից ընդունվել է «Ճարտարապետական գործունեության մասին» ՀՕ-235-Ն օրենքը, որի 24-րդ հոդվածի 2-րդ մասով հանձնարարվել է ՀՀ կառավարությանը` օրենքն ուժի մեջ մտնելուց հետո վեցամսյա ժամկետում քաղաքաշինական փաստաթղթերի մշակման գործունեության լիցենզավորման կարգը համապատասխանեցնել օրենքի պահանջներին: Օրենքը գործողության մեջ է մտել 2018 թվականի հունվարի 6-ին:

Վերը նշված օրենքի հետ միասին ընդունվել են հարակից այլ իրավական ակտերում փոփոխություններ կատարելու մասին օրենքներ, այն է`

 2017թվականի դեկտեմբերի 6-ի «Լիցենզավորման մասին Հայաստանի Հանրապետության օրենքում փոփոխություն կատարելու մասին» ՀՕ-236-Ն օրենքը և 2017 թվականի դեկտեմբերի 6-ի «Պետական տուրքի մասին Հայաստանի Հանրապետության օրենքում փոփոխություն և լրացում կատարելու մասին» ՀՕ-237-Ն օրենքը:

Սույն որոշման նախագծի ընդունումը բխում է նաև ՀՀ վարչապետի 2018 թվականի փետրվարի 16-ի N 144-Ա որոշման N 1 հավելվածի 3-րդ կետի հանձնարարականի կատարման անհրաժեշտությունից:

**2.Կարգավորման նպատակը և բնույթը**

Նախագծով նախատեսվում է քաղաքաշինության բնագավառում քաղաքաշինական փաստաթղթերի մշակման և փորձաքննության գործունեության լիցենզավորման ընթացակարգը համապատասխանեցնել «Ճարտարապետական գործունեության մասին» և «Լիցենզավորման մասին ՀՀ օրենքում փոփոխություն կատարելու մասին» ՀՀ օրենքների պահանջներին: Կարգը սահմանում է ֆիզիկական անձանց, անհատ ձեռնարկատերերին և իրավաբանական անձանց կողմից համապատասխան գործունեության իրականացման համար լիցենզիա և լիցենզիային կից ներդիր ստանալու պայմանները, ներդիրների տեսակները, ներդիրների փոփոխության հնարավորությունը և պայմանները:

**3.Նախագծի մշակման գործընթացում ներգրավված ինստիտուտները, անձինք**

Նախագծի մշակմանը մասնակցել է Հայաստանի ճարտարապետների պալատը:

1. **Ակնկալվող արդյունքը**

Իրավական ակտի ընդունմամբ կհստակեցվի քաղաքաշինական փաստաթղթերի մշակման և փորձաքննության գործունեություն իրականացնող բոլոր մասնագետների լիցենզավորման ընթացակարգը: